# Tenca

La tenca (Tinca tinca) és un peix de la família dels ciprínids (Cyprinidae) que es pot trobar per tota Euràsia, des de les Illes Britàniques fins a l'est d'Àsia i ha estat introduït als EUA i altres països.

## Morfologia

És un peix amb una forma similar a una carpa, amb el cos gros i pesat i comprimit lateralment. La seva longitud màxima pot arribar als 65 cm i pesar fins a 7 kg, tot i que la majoria d'exemplars solen assolir entre 20 i 35 cm de longitud amb un pes de 2 kg. La seva pell es gruixuda i viscosa amb petites escates incrustades. Sol ser de color verd oliva i a vegades de color verd més fosc amb reflexes daurats a la superfície del ventre. La seva aleta caudal té forma quasi quadrada. Té el cap triangular i els ulls ataronjats, amb la boca petita, els llavis gruixuts i un parell de barbetes sensorials que li pengen per sota de la boca. Posseeix 4 espines dorsals, de 8 a 9 radis dorsals, de 3 a 4 espines anals, de 6 a 8 radis anals i una aleta caudal amb 19 radis.

## Distribució i hàbitat

És un peix més abundant sobretot en aigües tranquil·les de rius i llacs amb el fons fangós i amb una bona densitat de plantes aquàtiques. Tolera molt bé aigües amb poca saturació d'oxigen i una salinitat de fins al 12‰. Suporta temperatures de l'aigua entre els 4 °C i els 24 °C. Sol passar els hiverns enterrada sota el fang del fons.
La tenca és originaria d'Euràsia. Dins del continent europeu es troba a tot arreu excepte al nord de la península escandinava, la part nord d'Escòcia, Crimea i la part occidental de la península dels Balcans. Ha estat introduïda als EUA, Xile, el nord i sud d'Àfrica, Tasmània, Austràlia, Nova Zelanda i l'Índia.
S'alimenta tan de petits animals com mol·luscs i animals bentònics, com de plantes.

## Reproducció

La majoria de mascles assoleixen la maduresa sexual als 3 anys i les femelles als 4 anys. Les femelles desoven entre els 2 i els 6 anys d'edat. Acostumen a desovar entre els mesos de maig i octubre sempre que la temperatura sigui superior als 19 °C, sobretot entre els 22 °C i els 24 °C. Durant l'època reproductiva, diversos mascles segueixen a les femelles que desoven sobre la vegetació del fons adherint els ous a les plantes. Si el clima és càlid, les femelles poden desovar fins a 9 vegades durant l'any, aproximadament cada 11-15 dies. Si la temperatura fluctua molt, es pot produir una alta mortalitat dels ous. La incubació dels ous, d'entre 0,8 i 1 mm de diàmetre, dura uns 3 dies a una temperatura de 20 °C. Passada la incubació, els ous s'obren i les larves mesuren entre 4 i 5 mm.

## Referències

* ↑ «Tench - Tinca tinca - (Linnaeus, 1758)». [Consulta: 30 abril 2021].
* ↑ Definiciona. «Significado y definición de tenca, etimología de tenca» (en castellà). [Consulta: 1r abril 2021].
* ↑ Els peixos dels rius i les zones humides de Catalunya ACA
* 1 2 3 «Tench | fish» (en anglès). Britannica. [Consulta: 24 abril 2021].
* 1 2 3 «Tinca tinca, Tench : fisheries, aquaculture, gamefish, aquarium». [Consulta: 24 abril 2021].
* 1 2 «Invasive Species Compendium - Tinca tinca (tench)» (en anglès). Arxivat de l'original el 2021-09-26. [Consulta: 24 abril 2021].
* ↑ Kottelat, Maurice; Freyhof, Jörg. Handbook of European freshwater fishes (en anglès). Berlín: Kottelat. ISBN 978-2-8399-0298-4.
* 1 2 3 Freyhof, J. & Kottelat. «IUCN Red List of Threatened Species: Tinca tinca», 01-01-2008. [Consulta: 30 abril 2021].
* ↑ «Tench (Tinca tinca) - Species Profile». [Consulta: 30 abril 2021].

## Enllaços externs

* Tench Information Arxivat 2006-12-06 a Wayback Machine. (anglès)
* NIWA
* Dawes, John. Complete Encyclopedia of the Freshwater Aquarium. Nova York: Firefly Books Ltd, 2001. ISBN 1-55297-544-4.
Viccionari